                         Башҡортостан Республикаһы  Баймаҡ  районы  муниципаль
районының  Баймаҡ ҡалаһы  “Толпар” балалар  баҡсаһы  муниципаль   автономиялы  белем биреү  учреждениеһы  
	


           



ТЕЛМӘР ҮҪТЕРЕҮҘӘ УЙЫНДАРҘЫҢ РОЛЕ












                                                                   Эштең авторы: 
                                                                    юғары квалификациялы тәрбиәсе
                                                                       Байморатова Альбина Әбүдәр ҡыҙы



Баймаҡ – 2024
Эшетең актуаллеге: ҡатмарлы нанотехнологиялар йәки инновацион технологиялар заманы осоронда  уйындарҙың әһәмиәтен юғалтмай, уҡытыу-тәрбиә эшендә уңышлы ҡулланыу.
Проект эшенең объекты: төрлө уйын ысулдары
Проект эшенең предметы: телмәр үҫтереүгә  ҡағылышлы әҙәбиәт, интернет мәғлүмәттәре.

Маҡсаты: Уҙ туған теле менән ғорурланыу хисе тәрбиәләү. Туған тел булған – башҡорт теленә мөхәббәт уятыу, халкыбыҙҙың мәҙәниәте, йәшәйеше менән таныштырыу. Телмәр үҫтереү, балаларҙын  тыуған телгә ҡыҙыҡһыныуын уятыу,туған телдә аралашыуын булдырыу.

Проекттың бурыстары:
Белем биреүсе: Балаларҙың йәш үҙенсәлектәренә тап килгән  уйындарҙы, уйындарҙа ҡулланылған яңы терминдарҙы, һүҙбәйләнештәрҙе өйрәтеү.
Үҫтереүсе: Балаларҙы үҙ телебеҙҙә әүҙем аралашыуға ылыҡтырыу, фекерләү ҡеүәһен, телмәр күнекмәләрен, хәтерҙәрен үҫтереү.
Тәрбиәүи: Балаларҙа телебеҙгә һөйөү,  уйындарға ҡарата ҡыҙыҡһыныу, сослоҡ, таҫыллыҡ, бер-береңә ихтирам, иғтибар, ярҙамсыллыҡ сифаттарын тәрбиәләү. 

Проекттың төрө: ижади
Проекттың үтәлеү ваҡыты: 9 ай.
Ҡатнашыусылар: 2-се кескәйҙәр  төркөмө балалары, ата-әсәйҙәр.



















  

                                                                          «Башҡортмо һин, татармы һин
                                                                      Унда түгел мәсьәлә.
                                                                        Башҡорттан да, татарҙан да
                                                                               «Урыҫ» тыуа, вәт бәлә, 
- тип  яҙа күренекле әҙип, Башҡортостандың халыҡ шағиры Әнғәм Атнабай.
Донъяла һәр халыҡтың үҙенең ҡабатланмаҫ мәҙәниәте, үткәндәге изге тарихы, йәшәү рәүеше һәм туған теле бар. Һәр тел ул халыҡтың көҙгөһө, уның йәмғиәттәге һәм шәхси үҫеше.
Донъяға ауаз һалған һәр сабый үҙенең туған телендә «атай», «әсәй» тип әйтергә тейеш тип һанайым мин дә.
Башҡорт халҡының ғөрөф-ғәҙәттәрен рухи мираҫын ҡәҙерләп һаҡлаған Баймаҡ ерендә йәшәйем. Ҡалала эшләп килгән «Толпар» балалар баҡсаһы тәрбиәсеһемен.   Эшемдә иң аяныслыһы  - сабыйҙар иң ғәзиз, ҡәҙерле кешеләрен «әсәй», «атай» тип түгел,  ә «мама», «папа» тип оҙатып ҡала һәм ҡаршы алыуҙары, башкорт халҡының киләсәген дауам итеүселәр башҡорт телендә аралашмай,сит итеүе.
Туған телде һаҡлап ҡалыу, уны киләсәк быуынға тапшырыу һәр бер милләт вәкиленең изге бурысы.
Минең үҙ белемемде камиллаштырыу планының темаһы ла « Балаларҙың телмәрен үҫтереүҙә уйындарҙың роле» булғанлыҡтан шөғөл барышында күберәк дидактик, лексик күнегеүҙәр алырға тырышам. Ролле, йырлы-бейеүле, хәрәкәтле, коммуникатив уйындарҙа балаларҙа етеҙлек, зирәклек сифаттары тәрбиәләй, физик яҡтан сыныҡтыра, ритмлы һүҙ, хәрәкәт, көй аша ижади һәләт асыла, рухи яҡтан байый.
Балалар эшмәкәрлек барышында үҙҙәрен асып бөтөрмәҫкә мөмкин,                       ә төрлө уйындар ваҡытында быға шарттар тыуҙырыла. Балалар бары уйын ваҡытында ғына үҙҙәрен ҡыйыуыраҡ тота, үҙ-үҙҙәренә һәм иптәштәренә ышаныстары арта. Йәш үҙенсәлегенә тап килеп, методик яҡтан дөрөҫ уйланылған уйын ғына туған телгә ҡарата мөхәббәт тәрбиәләй, ҡыҙыҡһыныу уята, телмәр кунекмәләрен үҫтереүгә булыша. Шул уҡ ваҡытта уйындар балаларҙың төрлө яҡтан үҫешен тәьмин итә, ижади һәләттәрен, хыялдарын байыта, фекер әүҙемлеген һәм зиһендәрен үҫтереүгә ныҡлы этәргес булып тора. Эш тәжрибәмдән күренеүенсә уйындарҙа балалар әүҙем була, теләп һөйләшә.                                  Яңы һүҙҙәрҙе телмәргә индереү, балаларҙың һүҙ байлығын асыҡлау, тулыландырыу эшен төрлө режим моменттарында, уйындарҙа алып барам. 
Дидактик уйындарҙы режим моменттарында ҡулланыу балаларҙы  һүҙле уйындарҙа үҙҙәренә ниндәй ҙә булһа роль алырға өйрәтеү алымы булараҡ әһәмиәтле.
Дидактик уйындарҙы өс төркөмгә  бүлеп ҡулланам: предметлы, өҫтәл, һүҙле.
Предметлы уйындарҙа уйынсыҡтар, төрлө әйберҙәр ҡулланам. Уларҙы балаларҙан сағыштыртам, оҡшаш һәм айырмалы яҡтарын табырға өйрәтәм (төҫө, формаһы, ҡулланылышы).
Өҫтәл уйындарын да уйнарға ҡыҙығыусы кескәйҙәр бар (парлы һүрәттәр, лото, домино). Шулай уҡ төҫө, формаһын асыҡлау, һүрәттәрҙе төркөмләү, билдәле бер тәртиптә урынлаштырыу, өлөштәрҙән тулы рәсем йыйыу.
Һүҙле уйындарҙа уйын һүҙҙәргә һәм хәрәкәттәргә ҡорола. Өндәрҙе дөрөҫ ишетеү, әйтеү  күҙ уңында тотола. Һүҙлек байытыла, бәйләнешле телмәр үҫтереүгә иғтибар бирелә.
Айырым өндәрҙе дөрөҫ, асыҡ әйттереү маҡсатында «Беҙҙең ишек алдында» тигән уйынды ойошторам. Бының өсөн йорт ҡоштарының һәм хайуандарының һурәттәрен ҡулланам.
Был уйын хәтерҙе үҫтереүгә булышлыҡ итә, иғтибарлылыҡ, бер үк ваҡытта  хайуандарға ҡарата мәрхәмәтлелек тәрбиәләй тип һанайым. 
    
    Ояһындағы Муйнаҡ (эт һүрәте)- ау-ау-ау, - тип һорау бирә.
    Тупһала ятҡан бесәй «мыяу», - тип яуап бирә.
    Кәртәләге Бөйрәкәй –мө-мө-мө әйтеп мөңрәй.
    Көтөүҙәге бәрәстәр –бә-бә-бә, -тип баҡыра.
    Һарайҙағы кәзәләр –мә-мә-мә, - тип мәүелдәй.
    Сиҙәмдә йөрөгән ҡаҙҙар –ҡа-ҡа-ҡа, - тип ҡаңғылдай.
    Ҡуралағы  тауыҡтар ҡыт-ҡытыйҡ, - тип ҡушыла.
    Күл өҫтөндә өйрәктәр  - баҡ-баҡ,- тип тауыш бирә.
    Кәртә башында әтәс кик-ри-күк, - тип саҡыра.
    Елгә һимергән күркә был көйгә тауыш бирә.

   Ҡоштар, ағастар, дарыу үләндәре тураһында мәғлүмәт биргәндә тел төҙәткестәр, һанашмаҡтар, бармаҡ уйындары уйнау ҙа  телмәр үҫтереүҙә отошло.
         
          1. Ҡайында -ҡарға,
           Баланда –сыпсык,
           Муйылда- турғай,
           Миләштә - бер ҡош,
           Һин дә шунда ос.
          

            2. Әш-әш-әш
           Яланда үҫә миләш.
           Ан-ан-ан
           Балан ашап туймаған.
           Ат-ат-ат
          «Мине өҙ»-ти ҡарағат.
    Еш-еш-еш
    Энәле һин гөлйемеш.
    Ән-ән-ән
    Гүзәл бөрлөгән тиргән.
   
    3.Бер, ике, өс, дүрт, биш.
    Сығып киттек болонға,
    Дарыу үләне эҙләргә
    (Бармаҡтарҙы бөгөп)
    Бында аҡсәскә үҫкән.
    Ә быныһы мәтрүшкә.
    Бәпембә лә бит бында.
    Кесерткәне һуң ҡайза?
    Юл япрағы ла бында.
  
 4. Баш бармаҡ балан тирә,
    Сығанаҡ бөрлөгән йыя,
    Урта бармаҡ муйыл тирә,
    Һуҡ бармаҡ миләш йыя,
    Сәтәкәй ҡаҡ ҡойоусы. 

Балаларҙың исемдәрен әйтеп, тел төҙәткестәр ҡулланыу ҙа минең өсөн отошло алымдарҙың береһе. Исемдең аҙаҡҡы өлөшөн алып эшләйем мин уны. Был осраҡта балалар йәнләнеп, әүҙемләшеп китәләр:

Ан –ан-ан
Аҡыллы малай  Имран,
Ир-ир ир
Матур бейей Эмир.
Ра-ра-ра
Шәп йүгерә Эльвира.
Ия-ия-ия
Алсаҡ ҡыҙ Сафия.
На-на-на
Көләс йөҙлө Лиана.
Һәр кем үҙенен исемен ишетергә, маҡталырға теләй.
    Мәктәпкәсә йәштәге балалар өсөн уйын- тормош мәктәбе. Уйын - рухи һәм физик яктан сәләмәт, ижади фекер йөрөтөүсе, көслө ихтиярлы, матурлыҡты күрә һәм һаҡлай белеүсе шәхес тәрбиәләү сараһы ла ул.
    Әлбиттә был уйындарҙы уйнатыр алдынан мин үҙ алдыма  маҡсат ҡуям. Уҙ туған теле менән ғорурланыу хисе тәрбиәләү. Туған тел булған – башҡорт теленә мөхәббәт уятыу, халкыбыҙҙың мәҙәниәте, йәшәйеше менән таныштырыу.
  Туған телгә өйрәткәндә аҡрынлап телмәргә яңы һүҙҙәр  индерергә, яңы һөйләм төрҙәре ҡулланырға тырышам.
  Тәжрибәмдән сығып шуны әйткем килә, әгәр ҙә бала көндәлек тормошта  туған телен ҡулланһа ғына, балалар баҡсаһында туған телде өйрәнеү күпкә уңышлы була, һөҙөмтәләр бирә.
          Бары тик уйындар аша ғына бала күп яҡлы  мәғлүмәт ала. Тимәк, уйын дөрөҫ ойошторолғанда ғына, тәрбиә һәм туған телгә һөйөү уятыу отошло була.

